CELEX: 62009TN0210
Language: sk
Date: 2009-05-26 00:00:00
Title: Vec T-210/09: Žaloba podaná 26. mája 2009 — Formenti Seleco/Komisia

18.7.2009   
            
            
               SK
            
            
               Úradný vestník Európskej únie
            
            
               C 167/22
            
         Žaloba podaná 26. mája 2009 — Formenti Seleco/Komisia
   (Vec T-210/09)
   2009/C 167/44
   Jazyk konania: taliančina
   
      Účastníci konania
   
   
      Žalobkyňa: Formenti Seleco SpA (Pordenone, Taliansko) (v zastúpení: A. Malatesta, avvocato, G. Terracciano, avvocato, S. Malatesta, avvocato)
   
      Žalovaná: Komisia Európskych spoločenstiev
   
      Návrhy žalobkyne
   
   
               —
            
            
               rozhodnúť, že žaloba je prípustná,
            
         
               —
            
            
               uložiť Komisii Európskych spoločenstiev povinnosť zaplatiť spoločnosti Formenti Seleco SpA v likvidácii v súdnom vyrovnávacom konaní sumu 156 208 915,03 eura zvýšenú o úroky v zákonnej výške od dňa vyhlásenia o nesolventnosti a subsidiárne akúkoľvek inú čiastku, ktorú Súd prvého stupňa uzná ako zodpovedajúcu,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Žalobkyňa, ktorá je jedným z hlavných talianskych výrobcov farebných televíznych prijímačov, bola po dovoze farebných televízorov uskutočňovanom v značnom objeme na európsky trh tureckými spoločnosťami, ktoré ich mali predávať za ceny zodpovedajúce znakom dumpingového predaja, vyhlásená za nesolventnú a bolo na ňu vyhlásené konkurzné a vyrovnávacie konanie.
   K tejto skutočnosti malo na území Spoločenstva dôjsť priamo porušením Dohody o pridružení s Európskym spoločenstvom z roku 1963 a neskorších aktov, ktoré ju dopĺňali, Tureckou republikou, pretože turecká vláda mala zaviesť právny režim, ktorého cieľom bolo obísť povinnosti vyplývajúce z Dohody o pridružení uzavretej so Spoločenstvami pre Turecko. Porušenie povinnosti sa týkalo najmä označovania pôvodu farebných televízorov dovážaných do Spoločenstva ako tureckého, pričom Komisia mala o týchto podvodoch vedomosť minimálne od roku 1993.
   Formenti Seleco SpA sa domnieva, že Komisia je zodpovedná z dôvodov uvedených nižšie, ktoré zakladajú jej mimozmluvnú zodpovednosť, a v dôsledku toho je povinná uhradiť spôsobenú škodu.
   
               1.
            
            
               Komisia porušila povinnosti, ktoré jej ukladajú Dohoda o pridružení a jej dodatkové protokoly, pretože počas prechodného obdobia budovania Colnej únie Spoločenstva s Tureckou republikou, to znamená až do roku 1994, a predovšetkým v období dobudovania Colnej únie, s vedomím, že Turecká republika nedodržiava dohody, nedohliadala na správnu aplikáciu príslušnej colnej právnej úpravy.
            
         
               2.
            
            
               Komisia porušila článok 211 ES a zásadu riadnej správy veci verejných, keďže dohoda o pridružení a dodatkový protokol sú súčasťou práva Spoločenstva a Komisia bola povinná dohliadať na dodržiavanie týchto ustanovení a zabezpečiť riadnu správu.
            
         
               3.
            
            
               Komisia porušila zásadu legitímnej dôvery z dôvodu, že vyššie uvedeným konaním zasiahla do legitímnej dôvery všetkých obchodných subjektov Spoločenstva a najmä žalobkyne, pokiaľ ide o riadne fungovanie Európskej únie s Tureckom. Táto dôvera mala byť zabezpečená prostredníctvom kontroly a overovania, ktoré Komisia neuskutočňovala.
            
         
               4.
            
            
               Komisia porušila a/alebo nesprávne aplikovala antidumpingové pravidlá, keďže od roku 1993 mala vedomosť o vážnych nezrovnalostiach, ktorých sa voči nim dopúšťali tureckí vývozcovia, ale neprijala obranné opatrenia, napriek tomu, že administratíva je za normálnych okolností povinná konať s náležitou starostlivosťou a opatrne, pričom Komisia takto nekonala.